b'\n_START_ARTICLE_\nArabiliitto\n_START_SECTION_\nToiminta\n_START_PARAGRAPH_\nArabiliitto pyrkii l\xc3\xa4hent\xc3\xa4m\xc3\xa4\xc3\xa4n j\xc3\xa4senmaiden v\xc3\xa4lisi\xc3\xa4 suhteita, koordinoinaan niiden talous-, kulttuuri ja turvallisuuspolitiikkaa sek\xc3\xa4 s\xc3\xa4ilytt\xc3\xa4m\xc3\xa4\xc3\xa4n j\xc3\xa4sentens\xc3\xa4 itsen\xc3\xa4isyyden ja suvereniteetin. Poliittisesti j\xc3\xa4rjest\xc3\xb6n teht\xc3\xa4v\xc3\xa4 on arabimaailman etujen ja kansallisten tavoitteiden puolustaminen yhteisten toimintasuunnitelmien toteutuksen kautta niin alueellisesti kuin kansainv\xc3\xa4lisestikin. J\xc3\xa4rjest\xc3\xb6 my\xc3\xb6s sovittelee j\xc3\xa4senmaiden v\xc3\xa4lisi\xc3\xa4 kiistoja rauhanomaisesti._NEWLINE_Arabiliitto koostuu neuvostosta, sihteerist\xc3\xb6st\xc3\xa4 sek\xc3\xa4 11 erikoistuneesta eri alojen ministerivaliokunnasta (informaatio, sis\xc3\xa4iset asiat, oikeus, asuminen, liikenne, sosiaaliasiat, nuoriso ja urheilu, terveys, ymp\xc3\xa4rist\xc3\xb6, tietoliikenne ja s\xc3\xa4hk\xc3\xb6). J\xc3\xa4rjest\xc3\xb6 toimii YK:n puitteissa, jossa j\xc3\xa4rjest\xc3\xb6n p\xc3\xa4\xc3\xa4sihteeri on tarkkailijana. Sill\xc3\xa4 on pysyv\xc3\xa4t YK-l\xc3\xa4hetyst\xc3\xb6t New Yorkissa ja Genevess\xc3\xa4 sek\xc3\xa4 Afrikan unionin l\xc3\xa4hetyst\xc3\xb6 Addis Abebassa.\n_START_SECTION_\nHistoria\n_START_PARAGRAPH_\nArabiliiton perustivat Kairossa 22. maaliskuuta 1945 Egypti, Irak, Jemen, Jordania, Libanon, Saudi-Arabia ja Syyria. Liiton p\xc3\xa4\xc3\xa4maja siirrettiin vuonna 1979 Kairosta Tunisiin vastalauseena Camp Davidin rauhansopimukselle. Egyptin sallittiin palata t\xc3\xa4ysj\xc3\xa4seneksi vuonna 1989 ja p\xc3\xa4\xc3\xa4maja palautettiin Kairoon 1990. Vuonna 2011 Arabiliitto tuki YK:n p\xc3\xa4\xc3\xa4t\xc3\xb6slauselmaa, joka valtuutti Libyan johtaja Gaddafin vastaiset toimet, ja se erotti Syyrian j\xc3\xa4senyydest\xc3\xa4\xc3\xa4n maan opposition vainojen johdosta. J\xc3\xa4rjest\xc3\xb6 on my\xc3\xb6s esimerkiksi tukenut Palestiinan pyrkimyksi\xc3\xa4 saada YK:n tunnustus sek\xc3\xa4 pyrkinyt saamaan Israel vet\xc3\xa4ytym\xc3\xa4\xc3\xa4n kiistanalaisilta alueilta.'